היחידה הוקמה במצרים בשנת 1941, במהלך מלחמת העולם השנייה, על ידי דייוויד סטירלינג (Stirling), קצין בצבא הבריטי, אשר שירת כקצין זוטר במשמר הסקוטי ולאחר מכן התנדב ליחידת הקומנדו השמינית, תחת פיקודו של סגן אלוף רוברט לייקוק. יחידה זו הפכה מאוחר יותר לחלק מ"כוח Z" (שכונה בהמשך "לייפורס"). ב-1 באוגוסט 1941 פורקה היחידה, אך סטירלינג נותר משוכנע ביתרונות לוחמת הקומנדו: לדעתו יכול היה כוח קטן האוחז ביתרון ההפתעה לגרום נזק גדול יותר מפלוגה שלמה. השם "שירות האוויר המיוחד" נועד להטעות, מכיוון שהיחידה הייתה יחידת ג'יפים יותר מאשר יחידה מוצנחת.
היחידה פעלה כנגד האיטלקים והגרמנים בקרבות המערכה במדבר המערבי. חיילי היחידה תקפו בעיקר שדות תעופה אך גם שיירות, נמלים ומטרות צבאיות המרוחקות מאות קילומטרים מהחזית. את הפעולות ביצעו צוותים קטנים; ניסיון להפעיל את יחידות הקומנדו בסדר כוח גדול נכשל והיחידה חזרה לפעול בצוותים קטנים, הפוגעים במהירות באויב ונעלמים. הצוותים היו לרוב מגיעים ליעדם ונאספים בחזרה על ידי יחידות סיור ממונעות שנסעו במדבר, ולעתים רחוקות יותר בצניחה. היחידה השמידה יותר מטוסים מאשר כל יחידה אחרת של חיל האוויר המלכותי. השפעתה של היחידה על הצבא הגרמני הייתה כה גדולה שגנרל-פלדמרשל ארווין רומל הקים יחידה מיוחדת להתמודד עמה. סטירלינג עצמו נתפס והושם בשבי הגרמני במבצע לקראת סוף המערכה באפריקה, אך היחידה המשיכה לפעול בהצלחה עד סוף מלחמת העולם הן באפריקה והן באירופה בפיקודו של פאדי מיין, סגנו של דייוויד סטירלינג. אחד מהמבצעים החשובים ביותר של היחידה התבצע במסגרת ההכנות לפלישה לנורמנדי. מטרת המבצע הייתה לאסוף דגימות חול מאזור הנחיתה המתוכנן על מנת לוודא שהוא יכול לתמוך במשקל הטנקים והמשאיות של כוח הפלישה. סיפור היחידה נכתב בספר "מפקד הרפאים".
כתוצאה מהצלחת היחידה, שהמוטו שלה הוא "המעז מנצח" (who dares wins), היא גדלה מאוד בהיקפה (למרות ששיטת הפעולה המשיכה להיות פעילות של צוותים קטנים הפועלים בזמן קצר), ותוך כדי המלחמה הקימו גם צבאות אחרים של כוחות הברית יחידות דומות. היחידה הפכה למודל לחיקוי ליחידות מיוחדות ברחבי העולם - ביניהן סיירת מטכ"ל הישראלית, שמייסדה, אברהם ארנן, קרא את הספר "מפקד הרפאים" והושפע ממנו עמוקות. ארנן אימץ את המוטו של ה- SAS כמוטו של היחידה. בנוסף למטכ"ל, גם יחידת שלדג נוסדה על בסיס הרעיון המבצעי של ה- SAS, ומסונפת כמוה לחיל האוויר. כן היוותה היחידה מודל לחיקוי בעבור כוח דלתא האמריקאית, שמייסדה, קולונל צ'ארלי "המסתער" בקווית', התרשם ממנה מאוד בעת שהתאמן עם ה-SAS.
עופר אוגש, "הרפתקה בחולות הסהרה", עופר אוגש שהוביל טיול ג'יפים במדבר המערבי מספר על דיוויד סטירלינג. nrg מעריב, ‏ 14 בנובמבר 2006.
^ שגיא כהן, ‏איך מחלצים בני ערובה?, באתר ‏mako‏‏, ‏11 באוקטובר 2009‏.
^ שרון שדה, יחידות עלית בצבא בריטניה מיזגו את פעילותן, הארץ, ‏ 29 בדצמבר 1997, כפי שהועלה באתר פרש.
^ אלי לאון וסוכנויות הידיעות, החילוץ מהסהרה, ישראל היום, ‏27 בפברואר 2011.
אוחזר מתוך "https://he.wikipedia.org/w/index.php?title=SAS_(קומנדו)&oldid=20998410"
דף זה נערך לאחרונה ב־21 ביוני 2017, בשעה 19:29.